Framleiðsla byrjuð eftir sumarhlé í Sementsverksmiðjunni Aftur byrjaði að rjúka úr strompi Sements-verksmiðjunnar á Akranesi í gærmorgun , en þá hafði verið slökkt á ofni verksmiðjunnar frá því um miðjan júní . Sama dag var einnig skipað upp 3400 tonnum af kolum við Grundartangahöfn sem notuð verða við gjallframleiðslu næstu sjö vikurnar , en eftir það er aftur gert ráð fyrir hléi á gjallframleiðslu í verksmiðjunni fram á næsta ár . Tvo daga þarf til upphitunar á ofninum og þurrkun fóðringa í honum , að sögn Gunnars H. Sigurðssonar framkvæmdastjóra Sementsverksmiðjunnar . Framleiðsla byrjar í verksmiðjunni á morgun . Framleidd eru um níu þúsund tonn af gjalli á mánuði og verða því væntanlega framleidd rúmlega 16 þúsund tonn þessar sjö vikur sem verður síðasta framleiðslutímabil gjalls í verksmiðjunni á þessu ári . Reiknað er með að gjallið sem framleidd verður þessar sjö vikur endist til sementsframleiðslu fram í mars . Gunnar sagði í samtali við Skessuhorn að útlit væri fyrir enn minni sementsframleiðslu á þessu ári en því síðasta . Framleiðslan í ár verði aðeins 32.000 tonn af sementi í stað 38.600 tonna á síðasta ári . “ Verksmiðjan er nú komin niður fyrir 30% af framleiðslugetu og útlitið er mjög dökkt fyrir komandi vetur . Þetta er orðið ansi langt tímabil stöðnunar frá hruni haustið 2008 og ljóst að stjórnvöld verða að fara að koma einhverjum framkvæmdum af stað . Þetta er hræðilegt ástand , ” segir Gunnar í samtali við Skessuhorn , en ljóst er að aðeins verður framleitt gjall til sementsgerðar í þrjár og hálfan mánuð í verksmiðjunni á þessu ári .